Medelye ná 'sagmoedige reus' in fratsongeluk sterf | Maroela Media
Medelye ná 'sagmoedige reus' in fratsongeluk sterf
Die Beyers-gesin. (Foto: Facebook)
Tientalle boodskappe van medelye stroom steeds in ná die dood van Van Zyl Beyers wat Vrydagmiddag in 'n fratsongeluk dood is.
Beyers (24) was 'n gewilde oudleerling van die Hoër Jongenskool Paarl, oftewel Boishaai. Sy ouers, Pieter en Helene, boer op die plaas Mineral Springs in die omgewing.
Beyers was 'n plaasbestuurder op 'n buurplaas en sou later die familieboerdery oorneem, het Helene Beyers gesê.
Volgens haar het Beyers vermoedelik aan 'n hoogspanningsdraad bokant 'n kweekhuistonnel geraak waar hy Vrydagmiddag besig was om te werk.
Die Drakenstein-plaaswag is inderhaas na die toneel, van waar verskeie nooddienste ook ontbied is. Hulle het Beyers op die grond aangetref, nadat hy van die leer waarop hy gestaan het, afgeslinger is.
"Gegewe die enorme ondersteuning en die noodradionetwerk, is alle toegangspaaie en -hekke oopgemaak en is geen tyd verspil [om by Van Zyl uit te kom] nie. Die reaksietyd kon nie vinniger gewees het nie."
Luidens die plaaswag het paramedici bykans 45 minute lank vergeefs gespook om Beyers by te bring. "Ons gedagtes is met die familie wat 'n enorme verlies moet verduur."
Helene was ook op die toneel. "Ek het sy hand gevat en dit omgedraai. Ek het gedink dit is vol grond en wou dit skoonvee, maar toe sien ek dit is spierwit gebrand.
"Hy is dadelik doodgeskok," het sy gesê.
"My kind… hy was so 'n groot mens, maar hy het so 'n klein hartjie gehad. Daar was só baie wat vir hom voorgelê het," het Helene gesê.
"Van Zyl kon net alles doen. Hy was 'n wonderlike mens wat nooit nee gesê het nie. Almal was lief vir hom," het sy vertel.
Helene sê Beyers, wat 'n allemintige 60 cm lank met geboorte was en tot meer as twee meter lank gegroei het, bly haar baba.
"Hy het altyd gespot en gesê ons moet nog 'n baba hê sodat hy nie meer die babatjie is nie," het sy gesê.
Sy het gesê haar man verwerk die gebeure nog bitter swaar.
Beyers het 'n ouer broer, PC (29), en suster, Naudene (30). Helene het gesê sy vriendin, Marcelize Koen, is ook platgeslaan deur die gebeure.
Helene het gesê hulle word gedra deur die ondersteuning van die gemeenskap en dat selfs wildvreemdelinge aanbied om te help met enigiets van takies tot etes. "'n Mens is verstom oor hoeveel mense omgee."
Boishaai het ook hulle medelye betuig. "Dit is met groot hartseer dat ons een van ons eie moet groet. Van Zyl Beyers (matriek 2013), oudstudent van HJS, is [Vrydagmiddag] oorlede. Sterkte aan die Beyers-familie, mag jul vrede ontvang in hierdie moeilike tyd. Van Zyl was 'n ware Boishaaier en 'n broer vir so baie van ons. Rus in vrede," het die skool op sy Facebook‑blad geskryf.
Vriende van Beyers het hom onder meer beskryf as 'n sagmoedige reus (gentle giant) en iemand wat die lewe met entoesiasme en oorgawe aangepak het.
'n Begrafnisdiens vir Beyers word Vrydag om 11:00 by die Nederduits Gereformeerde Kerk Die Paarl (Strooidakkerk) gehou.
fratsongeluk In die nuus
Taxibestuurder in hof oor padwoede-voorval
My innige simpatie aan die familie, het 'n neef ook so verloor….
Agge nee..mens het net nie woorde nie..so jammer….ai
Aai dis vreeslik hartseer. My innige meegevoel met die familie. Ek vertrou dat God julle sal dra in die moeilike hartseer tyd.